b'\n_START_ARTICLE_\nAug\xc5\xa1\xc5\xbeok\xc4\xbca kauls\n_START_SECTION_\nAug\xc5\xa1\xc5\xbeok\xc4\xbca \xc4\xb7ermenis\n_START_PARAGRAPH_\nAug\xc5\xa1\xc5\xbeok\xc4\xbca \xc4\xb7ermenis (corpus maxillae) ir kaula centr\xc4\x81l\xc4\x81 da\xc4\xbca, kur\xc4\x81 ir gaisu saturo\xc5\xa1s dobums jeb Haimora dobums (sinus maxillaris). \xc4\xb6ermenim ir \xc4\x8detras virsmas: priek\xc5\xa1\xc4\x93j\xc4\x81 (facies anterior), aug\xc5\xa1\xc4\x93j\xc4\x81 jeb acs dobuma virsma (facies orbitalis), mugur\xc4\x93j\xc4\x81 jeb padeni\xc5\x86u virsma (facies infratemporalis) un medi\xc4\x81l\xc4\x81 jeb deguna virsma (facies nasalis)._NEWLINE_Priek\xc5\xa1\xc4\x93j\xc4\x81s virsmas (facies anterior) medi\xc4\x81laj\xc4\x81 mal\xc4\x81 ir deguna ierobs (incisura nasalis) Deguna ierobu priek\xc5\xa1pus\xc4\x93 norobe\xc5\xbeo priek\xc5\xa1\xc4\x93j\xc4\x81 deguna smaile (spina nasalis anterior). Uz priek\xc5\xa1\xc4\x93j\xc4\x81s virsmas atrodas ar\xc4\xab zemacs atvere (foramen infraorbitale), kur atveras zemacs kan\xc4\x81ls (canalis infraorbitalis). uz leju no zemacs atveres ir neliela su\xc5\x86a bedr\xc4\xabte (fossa canina). Starp priek\xc5\xa1\xc4\x93jo virsmu un acs dobuma virsmu atrodas acs dobuma apak\xc5\xa1\xc4\x93j\xc4\x81 mala jeb zemacs mala (margo infraorbitalis)._NEWLINE_Aug\xc5\xa1\xc4\x93j\xc4\x81 jeb acs dobuma virsma (facies orbitalis) ir gluda. uz t\xc4\x81s ir zemacs rieva (sulcus infraorbitalis), kas p\xc4\x81riet zemacs kan\xc4\x81l\xc4\x81 (canalis infraorbitalis).Starp acs dobuma virsmu un priek\xc5\xa1\xc4\x93jo virsmu atrodas acs dobuma apak\xc5\xa1\xc4\x93j\xc4\x81 mala jeb zemacs mala (margo infraorbitalis)._NEWLINE_Deguna virsma (facies nasalis) pal\xc4\xabdz veidot deguna dobuma later\xc4\x81lo sienu, t\xc4\x81 atrodas vertik\xc4\x81l\xc4\x81 plakn\xc4\x93. Uz \xc5\xa1\xc4\xabs virsmas ir liela aug\xc5\xa1\xc5\xbeok\xc4\xbca dobuma atvere (hiatus maxillaris), kuras priek\xc5\xa1pus\xc4\x93 ir asaru rieva (sulcus lacrimalis). Deguna virsm\xc4\x81 ir redzama glieme\xc5\xben\xc4\xabcas \xc5\xa1\xc4\xb7autn\xc4\xabte (crista conchalis), pie kuras stiprin\xc4\x81s apak\xc5\xa1\xc4\x93j\xc4\x81 deguna glieme\xc5\xben\xc4\xabca._NEWLINE_Mugur\xc4\x93j\xc4\x81 jeb padeni\xc5\x86u virsma atrodas front\xc4\x81laj\xc4\x81 plakn\xc4\x93, t\xc4\x81 ir izliekta un veido aug\xc5\xa1\xc5\xbeok\xc4\xbca pauguru (tuber maxillae). \xc5\xa0aj\xc4\x81 virsm\xc4\x81 ir ar\xc4\xab daudz s\xc4\xabku alveol\xc4\x81ro kan\xc4\x81lu atver\xc4\xab\xc5\xa1u (foramina alveolaria), kur atveras alveol\xc4\x81rie kan\xc4\x81li (canales alveolares), pa kuriem iet zobu asinsvadi un nervi.'